Brooksville (Florida)

**Brooksville** er en amerikansk by som ligger i Hernando County i Florida. Byen hadde 8 890 innbyggere i 2020, og dekker et areal på 28,94&nbsp;km². Den ligger i et bølgende landskap 24 kilometer øst for Mexicogolfen , der U.S. Route 41 og 98 møter Florida State Road 50.

I byen ligger helseinstitusjoner som Bayfront Health Brooksville, Oak Hill Community Hospital og Bayrfont Health Spring Hill. En av campusene til Pasco-Hernando State College ligger i utkanten av byen som også har bibliotek og tre parker. Sør for byen ligger en regional flyplass.

## Historie
Byen ble grunnlagt i 1856 og oppkalt etter representanten Preston Brooks (D) (1819–57), kjent for å ha slått abolisjonist og senator Charles Sumner (R) helseløs i senatet i det som regnes som en del av opptakten til Den amerikanske borgerkrigen. 

Byen hadde sitt opphav i bosetningen Melendez, etablert omkring 1845 og administrasjonssentrum for det som da het Benton County. I nærheten var DeSoto-fortet blitt bygd i 1840 for å beskytte nybyggere fra seminole-folket som var i ferd med å bli fordrevet i forbindelse med at USA overtok området fra Spania i 1821. 

DeSoto-fortet fungerte som en handelsutpost, og stoppested på dilligenseruta mellom Palatka i nord og Tampa i sør. Dårlig vanntilgang ved fortet ledet til at bosetningene Melendez og Pierceville sprang opp få kilometer lenger sør. Fire pionérfamilier  framheves, Howell-familien i nord, Mays i øst, Hale i vest og Parsons i sør. Bosetningene vokste sammen i byen Brooksville, og i 1880 ble den inkorporert.  

En smalsporet jernbane ble påbegynt i 1885 og koblet til Florida Southern Railway, et eget depot bygd i Brooksville er senere blitt museum. Mellom depotet og hovedsporet ved Withlacoochee-elva gikk et skytteltog, kalt «Brooksville Short». Jernbanen åpnet nye områder for utbygging, og utløste en vekstperiode for byen. I 1911 ble en ny linje anlagt mellom Brooksville og Tampa i sør. 

I generasjonene etter borgerkrigen var forholdet vanskelig for den svarte befolkningen i området. I 1877 ble kom det til opptøyer i forbindelse med et «blandingsekteskap». Det ble skutt mot ekteparets hjem i Brooksville, og den svarte pastoren Arthur St. Clair som hadde forrettet vielsen ble senere overfalt og drept. Samme høst ble byens rettslokale satt i brann, og et vitne identifiserte medlemmer av mobben som hadde konfrontert St. Clair. 

Brannen innevarslet en periode der rettshåndhevelsen ble overtatt av vigilanter, kalt «regulators», men voldsraten forble høy. I årene 1877–79 alene ble det utført 11 drap i byen, av 40 drap begått i Hernando de første 14 årene etter borgerkrigen, og drapsraten forble høy i fylket også etter denen bølgen. I 1881 ble tre av sheriffens sønner drept, og en svart mann som avtjente arbeidsstraff i huset tilstod og ble lynsjet under påsyn av 200 innbyggere. Året etter ble tre svarte brødre skutt etter å ha nektet å delta på ulønnet veiarbeid. I 1883 ble to svarte arrestert og lynsjet for å ha skutt to hvite. To dommere og en sheriff var blant de drepte i denne perioden. 

I 1913 stod byens nye rettslokale ferdig, et solid teglsteinsbygg i den brannutsatte byen som symbol på en aspirerende rettstat. Lynsjingene fortsatte utenfor byen, senere husket som «the hanging times», i fylket som hadde flest av dem i landet i perioden 1900–30. Sheriffen ble stemt ut av kontoret i 1932, etter å ha skutt to prominente hvite innbyggere. Det ble også antydet tilknytning til drapet på byadvokaten Herbert Smithson i 1931, som bistod føderale agenter med å slå ned på den utbredte illegale alkoholomsetningen.

## Referanser


## Eksterne lenker
*